Mai mulţi IT-işti clujeni, dezvoltatori ai unei aplicaţii de back-up, au ajuns cu produsul lor chiar pe Staţia Spaţială Internaţională, după ce americanii de la NASA au cumpărat 20 de licenţe ale soft-ului lor, aflat în prezent deja la a şasea versiune, cu vânzări pe întreg mapamondul, scrie News.ro.

NASA a achiziţionat 20 de licenţe ale soft-ului Backup4all, o aplicaţie dezvoltată de o echipă de programatori clujeni care deţin compania Softland. Începând cu luna mai, aplicaţia este folosită pe Staţia Spaţială Internaţională pentru activităţile de backup realizate de către agenţie.

O licenţă pentru această aplicaţie costă 49,99 dolari, dar pentru că NASA a cumpărat o cantitate mai mare de licenţă, a primit şi o reducere, astfel încât preţul total a fost de 770 de dolari. De asemenea, pentru că este folosită într-un mediu în care nu există conexiune la internet, aplicaţia a trebuit modificată.

"În ianuarie anul acesta am primit un mail de la NASA în care ne spuneau că şi-ar dori să instaleze Backup4all într-un mediu foarte securizat, fără acces la internet. Ne-au explicat că modalitatea noastră de activare nu va funcţiona în environment-ul lor şi atunci am aflat că vor să instaleze aplicaţia pe Staţia Spaţială Internaţională. A urmat o lună întreagă de teste şi configuraţii pentru ceea ce aveau nevoie şi în 31 mai a început să fie utilizată. Astfel, acum rulează pe opt laptopuri de pe Staţia Spaţială Internaţională”, a explicat Lóránt Barla, din partea companiei Softland.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Clujenii, care au ajuns cu Backup4all la a şasea versiune, au explicat că mai ţin legătura cu cei de la NASA, în cazul în care aceştia au nevoie de ajutor pe partea de suport.

"Cei de la NASA au cumpărat aplicaţia de pe site-ul nostru ca orice client normal. Nici măcar nu am ştiut. Poate mai avem şi alţi clienţi la fel de importanţi, dar nu ştim. Ar fi avut şi alte opţiuni pentru că este destul de mare concurenţa pe partea de backup. De ce au ales aplicaţia noastră? Pentru că li s-a părut că este cea mai bună soluţie pe care o pot configura conform nevoilor lor. În ceea ce îi priveşte pe clienţii noştri de la NASA, mai comunicăm profesional cu ei şi dacă vor avea nevoie de suport, pot conta pe ajutorul nostru. Dar, de regulă, Backup4all se configurează şi îşi face back-up automat fără să fie nevoie de altă interacţiune cu dezvoltatorii”, a precizat Lóránt Barla.

Ca firmă, Softland funcţionează din 1999, la început desfăşurând activităţi de outsourcing. Din 2002 însă, echipa s-a concentrat să dezvolte şi să vândă propriile programe. În prezent, Softland are 13 angajaţi care se ocupă inclusiv de marketing, relaţia cu clienţii şi vânzări.